CELEX: 62015TN0671
Language: fi
Date: 2015-11-23 00:00:00
Title: Asia T-671/15: Kanne 23.11.2015 – E-Control v. ACER

1.2.2016   
            
            
               FI
            
            
               Euroopan unionin virallinen lehti
            
            
               C 38/64
            
         Kanne 23.11.2015 – E-Control v. ACER
   (Asia T-671/15)
   (2016/C 038/87)
   Oikeudenkäyntikieli: englanti
   
      Asianosaiset
   
   
      Kantaja: Energie-Control Austria für die Regulierung der Elektrizitäts- und Erdgaswirtschaft (E-Control) (Wien, Itävalta) (edustaja: asianajaja F. Schuhmacher)
   
      Vastaaja: Energia-alan sääntelyviranomaisten yhteistyövirasto (ACER)
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan energia-alan sääntelyviranomaisten yhteistyöviraston kansallisten sääntelyviranomaisten päätösten, joilla hyväksytään rajat ylittävien siirtokapasiteettien jakamismenetelmät Keski- ja Itä-Euroopan alueella, yhteensopivuudesta asetuksen (EY) N:o 714/2009 ja sen liitteessä I olevien käytettävissä olevan kansallisten verkkojen välisten yhteenliitäntöjen siirtokapasiteetin hallintaa ja jakamista koskevien suuntaviivojen kanssa 23.9.2015 antaman lausunnon nro 09/2015; ja
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kuuteen kanneperusteeseen.
   
               1)
            
            
               Ensimmäinen kanneperuste perustuu menettelyllisten vaatimusten rikkomiseen, mukaan lukien erityisesti menettelysääntöjen puuttuminen, asiakirja-aineistoon tutustumista koskevan oikeuden loukkaaminen, kuulluksi tulemista koskevan oikeuden loukkaaminen ja perusteluvelvollisuuden laiminlyöminen.
            
         
               2)
            
            
               Toinen kanneperuste perustuu ehdotettujen toimenpiteiden oikeudellisen perustan puuttumiseen, koska ACER ei noudattanut asetuksen (EY) N:o 713/2009 8 artiklassa säädettyä menettelyä vaan sen sijaan perusti lausuntonsa asetuksen (EY) N:o 713/2009 7 artiklan 4 kohdalle ja siten ylitti asetuksen (EY) N:o 713/2009 7 artiklan 4 kohdassa säädetyn toimivallan rajat ja toimi ilman toimivaltaa (ultra vires).
            
         
               3)
            
            
               Kolmas kanneperuste perustuu asetuksen (EY) N:o 714/2009 rikkomiseen, koska ACERin toteamus, jonka mukaan Saksan ja Itävallan rajalla on olemassa rakenteellista ylikuormitusta, ei perustu tosiseikkoihin ja on ristiriidassa ylikuormituksen määritelmän kanssa. Lisäksi lausuntoon ei sisälly vaikutusten arviointia eikä perinpohjaista vaihtoehtoisten ratkaisujen arviointia. Lausunnossa kuvattu kapasiteetin jakamismenettely ei myöskään ole asianmukainen eikä oikeasuhteinen ratkaisukeino lausunnossa todettuihin ongelmiin.
            
         
               4)
            
            
               Neljäs kanneperuste perustuu komission asetuksen (EU) N:o 1222/2015 (kapasiteetin jakamista ja ylikuormituksen hallintaa koskevat suuntaviivat) rikkomiseen sitä osin kuin lausunnossa jätetään ottamatta huomioon kapasiteetin jakamista ja ylikuormituksen hallintaa koskevien suuntaviivojen sitovia aineellisia ja menettelyllisiä vaatimuksia, jotka olivat tulivat voimaan ennen kyseisen lausunnon antamista.
            
         
               5)
            
            
               Viides kanneperuste perustuu SEUT 101 artiklan ja SEUT 102 artiklan, kun niitä luetaan yhdessä SEU 4 artiklan 3 kohdan kanssa, rikkomiseen, koska lausunnossa loukataan eurooppalaisten energian sisämarkkinoiden perustavanlaatuisia periaatteita velvoittamalla kansalliset sääntelyviranomaiset ja siirtoverkonhaltijat erottamaan keinotekoisesti toisistaan Saksan ja Itävallan yhdennetyt sähkömarkkinat.
            
         
               6)
            
            
               Kuudes kanneperuste perustuu SEUT 34 artiklan ja SEUT 35 artiklan rikkomiseen, koska kyseisellä sääntelytoimella asetettaisiin keinotekoisia esteitä jäsenvaltioiden väliselle kaupalle ja puututtaisiin SEUT 34 artiklassa ja SEUT 35 artiklassa tarkoitettuun tavaroiden vapaan liikkuvuuden periaatteeseen.